**Vjekoslav Luburić**hr-Vjekoslav Maks Luburić.ogg escoita (axuda ·  info), nado en Humac, preto de Ljubuški, o 20 de xuño de 1913 e finado en Carcaixent, Valencia, o 20 de abril de 1969, foi un militar croata destacado na Segunda guerra mundial, tamén coñecido como ***Maks Luburić*** ou ***Maks o carniceiro***.

Foi membro do movemento Ustaša e dirixiu o campo de concentración de Jasenovac, considerado un dos campos de exterminio máis crueis de todos os tempos. Trala fin da guerra e a súa saída de Croacia, durante o seu exilio na España franquista recibiu o falso nome de ***Vicente Pérez García***.

Traxectoria
-----------

### Primeiros anos

Durante a súa mocidade só asistiu á escola primaria. En 1931 uniuse ao movemento ustashi, participando en diversas accións contra o estado iugoslavo. Por iso, tivo que emigrar a Hungría en 1932 e instalouse no campo de Jankapuszta preto de Budapest, onde chegou a ser xefe do comisario do campo. En abril de 1941, após a invasión alemá de Iugoslavia, regresou á Croacia controlada polos nazis.

### Segunda guerra mundial

Durante a formación do Estado Independente de Croacia (NDH), ao comezo da segunda guerra mundial, foi ascendido a xeneral e foi posto á fronte da rexión de Drina, o que lle valeu o alcume de *Xeneral Drinjanin* (Xeneral da Drina). Desde o establecemento dos campos de exterminio polo estado pronazi croata, foi nomeado o seu comandante principal e, nunha cerimonia celebrada o 9 de outubro de 1942, felicitouse da gran "eficacia" do *centro de asasinatos* de Jasenovac. Durante o banquete que seguiu, afirmou con orgullo: *"Matamos máis persoas aquí en Jasenovac que o Imperio Otomán durante a súa longa estancia en Europa".* 

Luburić adestrouse en Auschwitz e visitou outros campos de concentración alemáns para aprender métodos de exterminio e aplicalos en Jasenovac. Non obstante, o modelo sobre o que construíu Jasenovac foi o campo de concentración de Sachsenhausen. Considérase que entre 100.000 e 600.000 persoas morreron en Jasenovac.  Algúns observadores nazis cualificárono, en diversos informes oficiais, de "sádico extremo" e "enfermo mental".

Ao final da guerra, coa derrota do Estado Independente de Croacia, Luburić liderou brevemente unha formación paramilitar chamada *Os Cruzados* (Križari). Non obstante, non conseguiu o seu obxectivo de restablecer o réxime pronazi croata contra a Iugoslavia de Tito.

 **Maks Luburić** xunto a un oficial alemán das SS, no campo de concentración de Stara Gradiška .
### Exilio español

Ao final da guerra, pasou ilegalmente a Hungría, despois a Austria e Francia e posteriormente instalouse en España, onde viviu no concello de Benigánim (Valencia) protexido polo franquismo, que lle deu un nome falso: **Vicente Pérez García**. Casou cunha española, coa que tivo catro fillos, e pese a estar prohibido o divorcio na ditadura franquista, separouse dela en 1957. Participou en actividades das organizacións de emigrantes croatas en España, Suecia, Alemaña Occidental e o Canadá. Alonxado do movemento Ustasha na segunda metade da década de 1950, fundou a Irmandade dos *Amigos da Drina*, e máis tarde unha organización chamada *Resistencia Nacional Croata*. En España dirixiu unha imprenta encargada de difundir a propaganda destes movementos, co apoio do franquismo.

### Asasinato

Foi asasinado na súa casa de Carcaixent o 20 de abril de 1969 por Ilija Stanic, un presunto axente dos servizos secretos iugoslavos (UDBA) que fora encuberto como empregado da súa imprenta. Stanic nunca foi arrestado e chegou á Iugoslavia de Tito, onde foi recibido como un heroe nacional.

Notas
-----

1. ↑  Clarín «Desapareció el croata nazi que dirigió un campo de exterminio.» Consultado el 21 de febrero de 2011
2. ↑  Guldescu, Stanko; Prcela, John (1970): *Operation Slaughterhouse*, pág 71. Dorracne and company.
3. 1 2  Levy, Michele (2009). ""The Last Bullet for the Last Serb": The Ustasa Genocide against Serbs: 1941 – 1945". *Nationalities Papers* **37** (6): 807–837.
4. ↑  Fisk, Robert (1992-08-22). "Memoria de otra 'limpieza étnica'". *El País* (en castelán). ISSN 1134-6582. Consultado o 2022-07-16.
5. ↑  El Economista «Shimon Peres visita el campo de Jasenovac, el "Auschwitz croata"» Consultado el 12 de mayo de 2012
6. ↑  *The state comission of Croatia for the Investigation of the Crimes of the Occupation Forces and Their Collaborators*, Zagreb, 1946
7. ↑  La Vanguardia Española, 24 de abril de 1969
8. ↑  La Vanguardia Española, 29 de abril de 1969
9. ↑  "Ilija Stanić: Ubili smo Luburića jer se razišao s Pavelićem; *Jutarnji list*, Zagreb (15 de julio de 2009)". Arquivado dende o orixinal o 23 de junio de 2012. Consultado o 21 de noviembre de 2012.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Maks Luburić Modificar a ligazón no Wikidata*** |

### Ligazóns externas

* Campo de exterminio de Jasenovac
* Informe Semanal (TVE): *El asesinato de Vicente Pérez*

|  |  |
| --- | --- |
| Control de autoridades | 
* Wd: Q470694
* WorldCat
* VIAF: 6106547
* BNF: 121133022
* FAST: 498172
* GND: 132861321
* ISNI: 0000 0000 4789 1884
* LCCN: no2003082626
* NKC: js2016928230

 |